कलकत्ता में एक कार्यक्रम में बोलते हुए ममता बनर्जी ने कहा " हम अपना खुद का एक चैनल और पत्रिका खोलने की योजना बना रहे है. हम इसके जरिए राज्य में हो रहे विकास कार्यों की जानकारी लोगों तक पहुचाएंगे."इसके पहले राज्य में सत्ताधारी तृणमूल कॉंग्रेस की सुप्रीमो ने अपने राज्य के लोगों से कहा था कि लोगों को टीवी चैनलों पर खबरें देखने की बजाय संगीत सुनना चाहिए. ममता ने कहा था, ''लोगों को समाचार चैनलों पर झूठी खबरें देखने की बजाय मनोरंजन चैनलों को देखना चाहिए.''उन्होंने लोगों को उन चैनलों के नाम भी गिनाए जिनको देखना चाहिए.पिछले महीने उत्तर 24-परगना जिले में किसान क्रेडिट कार्ड और जमीन का पट्टा बांटने के लिए आयोजित एक कार्यक्रम में मुख्यमंत्री ने कहा था, ''सीपीएम के दो-तीन चैनल हैं जो आपको नहीं देखने चाहिए. उनको देखने की बजाय संगीत सुनें.''ममता ने आरोप लगाया कि ऐसे चैनल राज्य सरकार की छवि खराब करने के लिए झूठी खबरें प्रसारित कर रहे हैं.इसके पहले मार्च के अंतिम महीने में पश्चिम बंगाल सरकार ने बाकायदा एक सर्कुलर जारी कर कहा था कि सरकारी या सरकार से सहायताप्राप्त पुस्तकालयों में कोलकाता से छपने वाले महज आठ अखबार ही खरीदे जाएंगे.